**Opptrapping mot en årlig norsk skogvernmilliard**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Kapasitetsøkning i MDIR på skogvern | Kap. 1420, post 01 | + 5 mill. kroner |
| Skogvern | Kap. 1420, post 35 | + 564 mill. kroner |

|  |
| --- |
| **Verbalforslag:** |
| Det utarbeides en skogvernstrategi for å sikre at et representativt skogvern gjennomføres i tråd med nasjonale og internasjonale forpliktelser. Hovedmålet til grunn for strategien skal være at 10 prosent av alle typer skog skal vernes innen 2030. |

Skogen er det mest artsrike økosystemet i Norge, men har [dårligst økologisk tilstand](https://www.naturindeks.no/Ecosystems/skog). For å ta vare på dette naturmangfoldet er skogvern er det viktigste.

Skogvern er også et av verdens mest kostnadseffektive klimatiltak. Det nordlige skogbeltet, som strekker seg fra Norge, gjennom Russland og til Canada, taigaen, er verdens største karbonlager i skog, og sparer oss for enorme klimakutt hvis det får være i fred.

Skogvern gir også stor samfunnsnytte i form av rekreasjon og folkehelse, og det reduserer risikoen for naturkatastrofer lokalt.

Gjennom [naturavtalen](https://www.fn.no/om-fn/avtaler/miljoe-og-klima/fns-naturavtale), under FNs konvensjon om biologisk mangfold (CBD), har Norge forpliktet seg til å bevare minst 30 prosent av landarealet. Dette skal dette dekke all natur og spesielt områder som er viktige for naturmangfold og økosystemtjenester.

Stortinget vedtok i 2016 [10 prosent](https://www.nina.no/archive/nina/PppBasePdf/fagrapport/054.pdf) skogvern ([Meld. St. 14 (2015-2016)](https://www.regjeringen.no/no/dokumenter/meld.-st.-14-20152016/id2468099/), men hittil er kun 3,9 prosent av den produktive skogen vernet. Det er derfor stort behov for en fortgang. Samtidig trengs det en målrettet plan for skogvernarbeidet. Ved vern er det nemlig viktig at de høyeste verneverdiene og mangelanalysen fra skogvernevalueringen prioriteres.

Det er ikke mangel på skogområder som tilbys for frivillig vern. Ifølge Miljødirektoratet kunne betydelig flere områder blitt vernet om skogvernbudsjettet hadde vært høyere. Samtidig er det viktig, både for skogeiere som vil verne og de som jobber med frivillig vern i skogeierorganisasjonene, hos statsforvalterne og i direktoratet, at det er forutsigbarhet i budsjettbevilgningene, da verneprosessen tar flere år.

Det er et betydelig etterslep i utbetalingene for skogvernet i Norge, i tillegg til at nye områder ligger på vent eller er i prosess. Dette gjelder både på privat grunn og hos Statskog. Derfor må bevilgningene avsatt for inneværende år økes betydelig. Ifølge Miljødirektoratet ligger dette etterslepet på i underkant av 200 millioner. WWFs forslag til denne posten er derfor innrettet for å gjøre forvaltningen i stand til å ta unna etterslepet samtidig som det ikke blir full stopp for nye områder.

For å verne 10 prosent av skogen innen 2030 trengs en årlig norsk skogvernmilliard fra 2024, med en økning til 1,5 milliard fra 2026 og 2 milliarder fra 2029.

WWF ber derfor om at bevilgningene til skogvern økes med 564 millioner kroner, slik at det totalt bevilges 1 milliard kroner til skogvern i 2024. I tillegg bør 5 mill. kroner bevilges og øremerkes en ny stilling i Miljødirektoratet for å øke kapasiteten.